Keywords

Summary



Keywords

1. Úradníci – Služobný postup – Zavedenie nového zloženia zamestnancov nariadením č. 723/2004 – Nadobudnuté práva – Úspešné absolvovanie interných výberových konaní na postup do inej kategórie pred 1. májom 2004

(Článok 336 ZFEÚ; Služobný poriadok úradníkov, príloha XIII články 2, 8 a 10; nariadenie Rady č. 723/2004)

2. Úradníci – Služobný postup – Zavedenie nového zloženia zamestnancov nariadením č. 723/2004 – Napadnutie zákonnosti nového ustanovenia služobného poriadku

(Článok 336 ZFEÚ; Služobný poriadok úradníkov, príloha XIII článok 2 ods. 1, článok 8 ods. 1 a článok 10 ods. 1, 2 a 3; nariadenie Rady č. 723/2004)

3. Úradníci – Služobný postup – Zavedenie nového zloženia zamestnancov nariadením č. 723/2004 – Porušenie zásady rovnosti zaobchádzania – Neexistencia

(Článok 336 ZFEÚ; Služobný poriadok úradníkov, príloha XIII články 2 a 10; nariadenie Rady č. 723/2004)

Summary

1. Keďže právny vzťah medzi úradníkmi a administratívou má služobnú, a nie zmluvnú povahu, práva a povinnosti úradníkov môže normotvorca pri dodržaní požiadaviek vyplývajúcich z práva Spoločenstva kedykoľvek zmeniť. Zmeny sa aplikujú na budúce účinky situácií, ktoré vznikli za pôsobnosti pôvodnej právnej úpravy, okrem nadobudnutých práv, ktorých rozhodujúca skutočnosť nastala pred legislatívnou zmenou.

Preto úradníci, ktorí služobne postúpili vďaka svojmu úspechu v internom výberovom konaní organizovanom počas účinnosti starého služobného poriadku, nadobudli právo na zachovanie postupu, ku ktorému takto došlo podľa tohto služobného poriadku. Také právo znamená však len to, že sa s nimi bude podľa služobného poriadku zaobchádzať rovnako, najmä pokiaľ ide o služobný postup, ako so všetkými úradníkmi novej platovej triedy, do ktorej sa dostali.

Rozsiahla miera voľnej úvahy, ktorú má zákonodarca pri vykonávaní potrebných zmien služobného poriadku a najmä pri zmene štruktúry platových tried úradníkov, mu nemôže umožniť vykonať zmeny, ktoré predovšetkým nemajú vzťah k tejto potrebe alebo ktoré nezohľadňujú právomoci, ktoré tieto platové triedy majú odrážať. Zákonodarca však nemôže byť povinný striktne zachovávať vzťah, ktorý existoval medzi týmito platovými triedami pred zmenou služobného poriadku. Preto sa teda úradníci nemôžu účinne dovolávať údajných nadobudnutých práv na zaradenie do vyššej platovej triedy získaných podľa starého služobného poriadku na to, aby mohli tvrdiť, že články 2 a 8 prílohy XIII nového služobného poriadku sú postihnuté nezákonnosťou.

(pozri body 82 – 87)

2. Úradníci sa nemôžu odvolávať na zásadu ochrany legitímnej dôvery na to, aby zabránili uplatneniu nového služobného ustanovenia, najmä v oblasti, v ktorej normotvorca disponuje rozsiahlou mierou voľnej úvahy, ako v novom profesionálnom zložení zamestnancov zavedenom nariadením č.°723/2004, ktorým sa mení a dopĺňa Služobný poriadok zamestnancov Európskych spoločenstiev a Podmienky zamestnávania ostatných zamestnancov Európskych spoločenstiev.

(pozri bod 93)

3. Úradníci, ktorí uspeli v internom výberovom konaní na postup do inej kategórie podľa starého služobného poriadku, sa nenachádzajú v rovnakej právnej a skutkovej situácii ako úradníci, ktorí v takom výberovom konaní neuspeli. Prví uvedení získali podľa pravidiel služobného poriadku lepšie vyhliadky na služobný postup ako druhí uvedení, čo bolo zohľadnené v prechodných ustanoveniach prílohy XIII nového služobného poriadku.

Keďže normotvorca prijatím nového služobného poriadku nanovo upravil celý systém doposiaľ platného služobného postupu, nemohol byť povinný presne znovu stanoviť hierarchiu platových tried pôvodného služobného poriadku bez toho, aby bola dotknutá jeho možnosť vykonať zmeny služobného poriadku. V tejto súvislosti porovnanie postavenia úradníkov v hierarchii pred zmenou služobného poriadku a po nej samo osebe nie je rozhodujúce na posúdenie zlučiteľnosti nového služobného poriadku so zásadou rovnosti zaobchádzania.

Nový služobný poriadok rozlišuje medzi služobným postupom úradníkov, ktorí podľa starého služobného poriadku patrili do hierarchicky rôznych platových tried, a služobným postupom úradníkov, ktorí uspeli vo výberovom konaní na postup do inej kategórie, a zaisťuje im lepšie vyhliadky na služobný postup než úradníkom, ktorí v rovnakom výberovom konaní neuspeli. Prechodný režim a najmä článok 10 ods. 1 a 2 prílohy XIII služobného poriadku totiž prostredníctvom pravidla zablokovania služobného postupu a pravidla fixácie sadzby povyšovania pre jednotlivé platové triedy zaisťuje lepšie vyhliadky na služobný postup úradníkom, ktorí patria do vyšších platových tried v režime starého služobného poriadku, teda tým, ktorí postúpili do inej platovej triedy v dôsledku úspechu vo výberovom konaní na postup do inej kategórie.

(pozri body 102, 105, 106)